作者:宋之問
標題:嵩山天門歌
內容:登天門兮坐磐石之嶙峋，前漎漎兮未半，下漠漠兮無垠。紛窈窕兮巖倚披以鵬翅，洞膠葛兮峰稜層以龍鱗。松移岫轉，左變而右易。風生雲起，出鬼而入神。吾亦不知其靈怪如此，願遊杳冥兮見羽人。重曰，天門兮穹崇，回合兮攢叢，松萬接兮柱日，試一望兮奪魄，況眾妙之無窮。